Offentliggørelse af en ansøgning om registrering i henhold til artikel 6, stk. 2, i forordning (EØF) nr. 2081/92 om beskyttelse af geografiske betegnelser og oprindelsesbetegnelser

(2004/C 58/07)

Med denne offentliggørelse åbnes der mulighed for at fremsætte indsigelser, jf. artikel 7 og 12d i nævnte forordning. Enhver indsigelse mod denne ansøgning skal fremsættes via myndighederne i en medlemsstat, i en WTO-medlemsstat eller i et tredjeland, der er anerkendt efter proceduren i artikel 12, stk. 3, senest seks måneder efter denne offentliggørelse. Offentliggørelsen er begrundet i de forhold, som er beskrevet nedenfor, navnlig under 4.6, der giver grundlag for at betragte ansøgningen som berettiget efter forordning (EØF) nr. 2081/92.

RÅDETS FORORDNING (EØF) Nr. 2081/92

REGISTRERINGSANSØGNING: ARTIKEL 5

BOB (x) BGB ( )

Nationalt sagsnummer: 95

1. Medlemsstatens ansvarlige myndighed Navn: Subdirección General de Denominaciones de Calidad y Relaciones Interprofesionales y Contractuales - Dirección General de Alimentación - Subsecretaría de Agricultura, Pesca y Alimentación del Ministerio de Agricultura, Pesca y Alimentación de España

Adresse: Paseo Infanta Isabel, 1, E-28071 Madrid

Tlf. (34) 913 47 53 94

Fax (34) 913 47 54 10

2. Ansøgende sammenslutning 2.1. Navn: D. José A. García Chamizo, C/ Campo San Juan s/n, E - 10200 Trujillo (Cáceres) Da. Gloria Mariscal González, C/ Valencia, 8, E - 10251 Aldeacentenera (Cáceres) D. Tiburcio José Ramiro Soleto, C/ Eras s/n, E - 10373 Deleitosa (Cáceres) Da. María Teresa Rodríguez García, Av. Luis Chamizo, 57, E - 10137 Alía (Cáceres)

2.2. Adresse: C/ Eras s/n, E-10370 Deleitosa (Cáceres)

2.3. Sammensætning: Producent/forarbejdningsvirksomheder (x) andet ( )

3. Produktets art: Kategori 1.3 - Ost

4. Varespecifikation (sammenfatning af betingelserne i artikel 4, stk. 2)

4.1. Navn: "Queso Ibores"

4.2. Beskrivelse: "Queso Ibores" er en fed ost, der udelukkende er fremstillet af rå mælk fra sunde geder af racerne Serrana, Verata, Retinta og krydsninger heraf fra bedrifter, der er opført i bedriftsregisteret for den beskyttede oprindelsesbetegnelse.

"Queso Ibores" har efter lagring følgende egenskaber:

FYSISKE: Osten er cylinderformet med glatte sider, og den har et let konvekst tværsnit. Højden svinger mellem 5 og 9 cm, diameteren er mellem 11 og 15 cm, og vægten mellem 650 og 1200 g. Skorpen er glat og halvhård, og dens naturlige farve går fra voksgul til mørk okker. De forskellige farvenuancer opstår, fordi osten traditionelt krydres med paprika og/eller pensles med olie og derfor har varierende skimmellag. Farverne går lige fra det naturlige skimmellags grå farve over paprikaens orange farve til okkergul hos de oste, der er penslet med olie. Selve osten er elfenbensfarvet, halvhård og af smøragtig konsistens. Den er fugtig, let smuldrende til elastisk og har små og få huller, som er fordelt ujævnt.

KEMISKE: Minimalt fedtindhold i tørstoffet: 45 %; tørstofandel: min. 50 %; pH: 5,0-5,5; totalt proteinindhold i tørstof: min. 30 %; saltindhold: maks. 4 %

ORGANOLEPTISKE: Mild til mellemstærk duft af gedeost fremstillet af rå mælk. Karakteristisk smag, som er let syrlig, let pikant og let salt, og eftersmag med "gedepræg". Alt i alt en meget behagelig smag.

MIKROBIOLOGISKE: I overensstemmelse med de gældende hygiejniske og sanitære forskrifter.

4.3. Geografisk område: Produktionsområdet for mælken og fremstillingen af mælken er områderne Ibores, Villuercas, La Jara og Trujillo, som omfatter 35 kommuner i den sydøstlige del af provinsen Cáceres.

4.4. Bevis for oprindelse: Den mælk, der anvendes til fremstilling af "Queso Ibores", hidrører fra geder af de nævnte racer. Bedrifterne skal være beliggende i produktionsområdet og være opført i tilsynsrådets bedriftsregister for den beskyttede oprindelsesbetegnelse i overensstemmelse med kvalitetsmanualen.

Osten fremstilles i ostemejerier, der er registreret inden for tilsynsrådets produktionsområde, og de kontrolleres af tilsynsrådet.

Lagringen finder sted i lokaler, der ligeledes registreres hos og kontrolleres af tilsynsrådet.

Det færdige produkt underkastes fysiske, kemiske, mikrobiologiske og organoleptiske analyser for at sikre den ønskede kvalitet.

4.5. Fremstillingsmetode: Til fremstillingen af osten anvendes rå mælk hidrørende fra geder af racerne Serranas, Veratas, Retintas og krydsninger heraf. Disse racer har særlige egenskaber: de er meget robuste og tilpasningsdygtige i forhold til de ekstreme klima- og terrænforhold og har generelt været de gederacer, man har anvendt i produktionsområdet for "Queso Ibores". På grund af landskabets særlige beskaffenhed er der nemlig ingen andre racer, der har samme tilpasningsevne, når det drejer sig om ekstensiv eller halvekstensiv mælkeproduktion.

Koaguleringen sættes i gang med naturlig osteløbe fra gedernes løbemave, som er homogeniseret industrielt og har en gennemsnitlig sammensætning med 80 % chymosin og 20 % pepsin. Den gennemsnitlige styrke er 1:15000. Koaguleringsprocessen finder sted ved en temperatur på mellem 28 og 32 °C og har en varighed på mellem 60 og 90 minutter. Ostemassen gennemskæres flere gange, indtil der opnås en kornstørrelse på 5-10 mm. Ostemassen anbringes herefter i godkendte cylinderformede forme, hvorefter den presses ved et tryk på 1-2 Kg/cm2 i 3-8 timer.

Der kan anvendes tør- eller vådsaltning med almindeligt salt. Ved vådsaltning er den maksimale saltningsperiode på 24 timer i en saltopløsning med maksimum 20 °Bé.

Lagringen af "Queso Ibores" varer mindst 60 dage. Betegnelsen "Artesanos" (håndværksfremstillede) kan anvendes på oste, der er fremstillet af producenterne med egne geder og under anvendelse af en lagringsperiode på mindst 100 dage.

4.6. Tilknytning Historisk:

Osten er et produkt, hvis oprindelse, både med hensyn til fremstilling og afsætning, går langt tilbage i tiden. "Queso Ibores" som den kendes i dag er blevet produceret i området for den beskyttede oprindelsesbetegnelse langt tilbage i tiden. Der foreligger dokumentation for, at den blev solgt hver torsdag i Trujillo fra den 14. juli 1465, på hvilken dato byen af kong Enrique IV af Castilien fik bemyndigelse til at holde et marked, der var fritaget for den særlige skat alcabalas på grøntsager, korn, kvæg og produkter hidrørende herfra (kød, mælk og ost). I Trujillo bærer en af gaderne stadig navnet "Calle de los Cabreros" (gedehyrdernes gade), fordi den blev anvendt af kvægopdrætterne til deres kvæg, når de var på vej til det ugentlige marked i byen. Derudover ansøgtes der i februar 1940 om tilladelse til at afholde et ugentligt marked i Jaraicejo, som der blev givet tilladelse til i januar 1945. På dette marked kunne man sælge alle de artikler og produkter, som kunne vejes og måles. Med tiden er dette marked blevet begrænset til salg af gedeost og tiltrækker hver uge fra januar til juli producenterne fra de nærmeste landsbyer.

Naturmæssig:

Landskabet er hovedsagelig et middelhavslandskab; på sletterne dominerer græsvækst med steneg og korkeg; ved floderne finder man ellekrat, poppeltræer og piletræer, og i de højere beliggende områder finder man bjergskovsbevoksninger og underskov af cistusplanter. Der er tale om højtliggende områder, der danner parallelle bjergmassiver i sydøstlig og nordøstlig retning, samt halvsletter med vulkanske bjergarter. Gennemsnitstemperaturerne ligger på mellem 15 og 16 °C, og vintrene er kolde og somrene meget varme.

Med denne type flora, hvor steneg og korkeg dominerer, er agern en af de vigtigste - og en af de bedste - foderkilder i vinterperioden. Andre foderkilder er ellekrat, timian, lyng m.fl. Disse vækster giver ikke en høj mælkeproduktion, men derimod mælk, hvis kvalitet nyder høj anerkendelse.

De lokale gederacer har vist sig at være dem, der bedst har kunnet tilpasse sig områdets klima, som er præget af kolde vintre og varme somre, landskabets beskaffenhed og de vanskelige vilkår i forbindelse med ekstensiv og halvekstensiv drift, og i og med at de udnytter en speciel type vegetation vedligeholder de også disse marginale arealer af særlig økologisk værdi.

Mælken fra de nævnte racer har særlige egenskaber, som giver "Queso Ibores" sine specielle organoleptiske egenskaber: den er smøragtig, let syrlig og dufter af rå mælk fra geder.

4.7. Kontrolinstans Navn: Consejo Regulador (tilsynsråd)

Adresse: Mercado Regional de Ganados, Trujillo-Cáceres

El C.R.D.O.P. "Queso Ibores" er i overensstemmelse med standard UNE- EN 45011.

Tlf./Fax (34) 927 32 30 76

4.8. Mærkning - Obligatorisk mærkning: Denominación de Origen Protegida "Queso Ibores".

- Etiketter godkendt af tilsynsrådet.

- Nummererede kontroletiketter, der udstedes af tilsynsrådet.

4.9. Krav i nationale bestemmelser: Ley 25/1970 de 2 de diciembre, Estatuto de la Viña, del Vino y de los Alcoholes (lov om vindyrkning, vin og alkohol); Reglamento aprobado por Decreto 835/1972, de 23 de marzo (gennemførelsesdekret til ovennævnte lov). Orden de 25 de enero de 1994, por la que se precisa la correspondencia entre la legislación española y el reglamento CEE 2081/92, en materia de denominaciones de origen e indicaciones geográficas de productos agrícolas y alimentarios (bekendtgørelse om sammenhæng mellem den spanske lovgivning og forordning (EØF) nr. 2081/92). Real Decreto 1643/1999, de 22 de octubre, por el que se regula el procedimiento para la tramitación de las solicitudes de inscripción en el Registro Comunitario de las Denominaciones de Origen Protegidas y de las Indicaciones Geográficas Protegidas (kongeligt dekret om ansøgninger om optagelse i EU-registeret for beskyttede oprindelsesbetegnelser og beskyttede geografiske betegnelser).

EF-nr.: ES/00261/28.10.2002.

Dato for modtagelsen af den fuldstændige ansøgning: 15. januar 2004.